ಬಡವರಿಗೆ ನೆರವು ನೀಡಲು 10 ಕೋಟಿಗೆ ತಮ್ಮ 8 ಆಸ್ತಿ ಅಡವಿಟ್ಟ ಸೋನು ಸೂದ್ ಮುಂಬೈ: ಬಾಲಿವುಡ್ ನಟ ಸೋನು ಸೂದ್ ಈ ವರ್ಷ ಕೊರೊನಾ ಸಾಂಕ್ರಾಮಿಕದ ಹಿನ್ನೆಲೆ ಸಂಕಷ್ಟಕ್ಕೆ ಸಿಲುಕಿದವರಿಗೆ ಸಾಕಷ್ಟು ನೆರವು ನೀಡಿದ್ದಾರೆ. ಬಡವರಿಗೆ ನೆರವು ನೀಡಲು ಅವರು ಮುಂಬೈನಲ್ಲಿರುವ ತಮ್ಮ 2 ಶಾಪ್ ಸೇರಿದಂತೆ 6 ಫ್ಲಾಟ್ಗಳನ್ನು ಅಡವಿಟ್ಟಿದ್ದಾರೆ ಎಂದು ರಾಷ್ಟ್ರೀಯ ಮಾಧ್ಯಮವೊಂದು ವರದಿ ಮಾಡಿದೆ. ಮುಂಬೈನ ಜೂಹು ಪ್ರದೇಶದಲ್ಲಿರುವ 8 ಸ್ವತ್ತುಗಳನ್ನು ಸೋನು ಸೂದ್ ಅಡವಿಟ್ಟು 10 ಕೋಟಿ ರೂ. ತೆಗೆದುಕೊಂಡಿದ್ದಾರೆ. ಮನಿ ಕಂಟ್ರೋಲ್ ವೆಬ್ಸೈಟ್ನಲ್ಲಿ ಈ ಕುರಿತ ದಾಖಲೆಗಳು ಬಹಿರಂಗವಾಗಿದೆ. ನವೆಂಬರ್ 24ರಂದು ಪತ್ನಿ ಹಾಗೂ ಮಕ್ಕಳ ಹೆಸರಿನಲ್ಲಿದ್ದ ಸ್ವತ್ತುಗಳನ್ನು ಅಡವಿಟ್ಟಿದ್ದಾರೆ. ಸ್ವತ್ತುಗಳ ಒಡೆತನ ಅವರ ಹೆಸರಿನಲ್ಲೇ ಮುಂದುವರಿಯಲಿದ್ದು, 10 ಕೋಟಿ ರೂ.ಗಳ ಸಾಲದ ಬಡ್ಡಿ ಮತ್ತು ಅಸಲನ್ನು ಅವರು ಪಾವತಿಸಬೇಕಿದೆ. ಕೊರೊನಾ ಲಾಕ್ಡೌನ್ ಸಮಯದಲ್ಲಿ ಸಂಕಷ್ಟಕ್ಕೆ ಸಿಲುಕಿದ್ದ ಬಡ ಕಾರ್ಮಿಕರ ನೆರವಿಗೆ ಆಗಮಿಸಿದ್ದ ಸೋನು ಸೂದ್, ಕಾರ್ಮಿಕರು ತಮ್ಮ ತವರು ರಾಜ್ಯಗಳಿಗೆ ತೆರಳಲು ಸಾರಿಗೆ ವ್ಯವಸ್ಥೆಯನ್ನು ಮಾಡಿದ್ದರು. ಈ ವೇಳೆ ಪಿಪಿಇ ಕಿಟ್ ಹಾಗೂ ಆಹಾರವನ್ನ ಪೂರೈಸಿದ್ದರು. ಆಗಸ್ಟ್ನಲ್ಲಿ ಸೋನು ಸೂದ್ರಿಗೆ ನೆರವು ಕೋರಿ 1,137 ಮೇಲ್, 19 ಸಾವಿರ ಫೇಸ್ಬುಕ್ ಮತ್ತು 4,812 ಇನ್ಸ್ಟಾ, 6741 ಟ್ವಿಟ್ಟರ್ ಸಂದೇಶಗಳು ಬಂದಿದ್ದವು. ಈ ಕುರಿತು ಸ್ವತಃ ಸೋನು ಸೂದ್ ಮಾಹಿತಿ ಹಂಚಿಕೊಂಡು ಯಾವುದಾದರು ಸಂದೇಶ ಮಿಸ್ ಆದ್ರೆ ಕ್ಷಮೆ ಇರಲಿ ಎಂದಿದ್ದರು. ಸೋನು ಸೂದ್ ಅವರ ಕಾರ್ಯವನ್ನು ಗುರುತಿಸಿದ್ದ ವಿಶ್ವಸಂಸ್ಥೆಯ ಅಭಿವೃದ್ಧಿ ಕಾರ್ಯಕ್ರಮ ಯುಎನ್ಡಿಪಿಯ ಅಡಿ ನೀಡುವ ಪ್ರತಿಷ್ಠಿತ ಎಸ್ಡಿಜಿ ವಿಶೇಷ ಮಾನವೀಯ ಕ್ರಿಯಾ ಪ್ರಶಸ್ತಿಯನ್ನು ನೀಡಿತ್ತು.